વિસાવદર ગૌમાતાની રક્ષા કાજે યુધ્ધની છાવણીમાં ફેરવાઈ ગયું. ગૌહત્યા બંધ કરો, ગૌમાતાની રક્ષા કરોના બુલંદ અવાજો પ્રજામાંથી ઉઠયા. દરબારશ્રી જીવાવાળા ગૌમાતાની રક્ષા માટે અંતિમ શ્વાસ સુધી અનશન ઉપર રહી, શહીદી વહોરવાની તૈયારી કરી, દરબારશ્રીના આ નિર્ણયની સાથે સમસ્ત પ્રજાએ સૂર પુરાવ્યો. આ હકીકતની જાણ જૂનાગઢ નવાબ સાહેબ શ્રી રસુલખાનજીને થતાં તેઓ તુરંત જ વિસાવદર આવ્યા, અને ગૌહત્યા બંધ કરવાનો હુકમ કર્યો, અને દરબારશ્રી જીવાવાળાને વચન આપ્યું કે, ‘તેઓના પુરા રાજ્યમાં ગૌહત્યા નહીં થાય અને ગૌમાતાનો આદર કરવામાં આવશે.’ નવાબ સાહેબે દરબારશ્રી જીવાવાળાના ઉપવાસ છોડાવ્યા અને નવાબ સાહેબે દરબારશ્રી જીવાવાળાનું ખરા હૃદયથી એક આદર્શ પ્રજાવત્સલ ગૌપ્રેમી રાજવી તરીકે સન્માન કર્યું.